અમદાવાદ સિવિલ હોસ્પિટલના પિડિયાટ્રિક સર્જરી વિભાગની આંતરાષ્ટ્રીય ફલક ઉપર નોંધ લેવાઈ છે. બાંગલાદેશના ઢાકામાં રહેતી ત્રણ વર્ષીય બાળકીને જન્મજાત બ્લેડર એક્સટ્રોફી (પેટની બહાર પેશાબની કોથળી) ની સમસ્યા હતી. માતા-પિતાએ ઢાકાની હોસ્પિટલમાં સર્જરી કરાવી પણ સફળતા મળી ન હતી. ત્યાંના જ ડૉક્ટરોએ બાળકીની સારવાર કરાવવી હોય તો અમદાવાદ સિવિલ હોસ્પિટલ લઈ જવા સલાહ આપી હતી. ઢાકાના ડૉક્ટરોએ સિવિલ હોસ્પિટલના ડૉક્ટરોનો ઈમેલ દ્વારા સંપર્ક કરાવી આપ્યો હતો અને ત્યાર બાદ બાળકીની ગત ૧૪ એપ્રિલે અમદાવાદમાં સર્જરી કરાઈ હતી.